ఆరో మాసంలోనూ నిరుత్సాహం
- మే ఎగుమతుల్లో 20% పతనం
- 10.40 బిలియన్‌ డాలర్లకు వాణిజ్య లోటు
న్యూఢిల్లీ: విదేశీ మార్కెట్లలో నెలకొన్న అనిశ్చిత్తికి తోడు భారత ఉత్పత్తుల ధరలు, నాణ్యత అంతర్జాతీయ మార్కెట్లో పోటీ పడలేకపోవడంతో వరుసగా ఆరో మాసంలోనూ ఎగుమతులు రాణించలేకపోయాయి. ఈ ఏడాది మేలో ఏకంగా 20.19 శాతం పతనమై 22.34 బిలియన్‌ డాలర్లతో సరిపెట్టుకున్నాయి. గతేడాది ఇదే మాసంలో 28 బిలియన్‌ డాలర్ల ఎగుమతులు జరిగాయి. క్రితం ఏప్రిల్‌ ఎగుమతులతోనూ పోల్చిన మేలో 13.96 శాతం తగ్గుదల నమోదయ్యిందని మంగళవారం కేంద్ర గణంకాల శాఖ వెల్లడించింది. గతేడాది నవంబర్‌లో మాత్రమే సానుకూలంగా 27.99 బిలియన్‌ డాలర్ల ఎగుమతులు చోటు చేసుకున్నాయి. ఇక తర్వాత మాసాల్లో వరుసగా క్షీణిస్తు వస్తున్నాయి. వరుసగా పడిపోతున్న ఎగుమతులు మోడీ సర్కార్‌ ప్రతిష్టాత్మకంగా భావిస్తున్న మేక్‌ ఇన్‌ ఇండియాకు ప్రధాన సవాల్‌ను విసురుతున్నాయి. మరోవైపు క్రితం మాసంలో దిగుమతులు 16.52 శాతం తగ్గి 32.75 బిలియన్‌ డాలర్లకు చేరాయి. గతేడాది ఇదే మాసంలో 39.23 బిలియన్‌ డాలర్ల దిగుమతులు చోటు చేసుకున్నాయి. ఏప్రిల్‌తో పోల్చితే మేలో వాణిజ్య లోటు 10.40 బిలియన్‌ డాలర్లుగా నమోదయ్యింది. ఏప్రిల్‌లో ఈ లోటు11 బిలియన్‌ డాలర్లుగా ఉంది.
ప్రస్తుత ఆర్ధిక సంవత్సరం తొలి రెండు మాసాల్లో మొత్తం ఎగుమతులు 17.21 శాతం పతనమై 44.40 బిలియన్‌ డాలర్లుగా, గతేడాది ఇదే మాసంలో 53.60 బిలియన్‌ డాలర్లుగా చోటు చేసుకున్నాయి. మరోవైపు క్రితం రెండు మాసాల్లో దిగుమతులు 12.21 శాతం తగ్గి 65.80 బిలియన్‌ డాలర్లకు చేరాయి. గతేడాది ఇదే రెండు మాసాల్లో 74.95 బిలియన్‌ డాలర్ల దిగుమతులు జరిగాయి. క్రితం ఏప్రిల్‌, మే మాసాల్లో భారత వాణిజ్య లోటు 21.39 బిలియన్‌ డాలర్లుగా, గతేడాది ఇదే రెండు మాసాల్లో 21.32 బిలియన్‌ డాలర్లుగా నమోదయ్యింది. క్రితం మే మాసంలో చమురు దిగుమతులు 41 శాతం తగ్గి 8.53 బిలియన్‌ డాలర్లకు చేరాయి. ఏప్రిల్‌, మేలో 41.76 శాతం పతనమై 16 బిలియన్‌ డాలర్లుగా నమోదయ్యాయి.
మేలో చమురేతర దిగుమతులు 2.24 శాతం తగ్గి 24.21 బిలియన్‌ డాలర్లుగా ఉన్నాయి. గత మాసంలో బంగారం దిగుమతులు 10.47 శాతం పెరిగి 2.42 బిలియన్‌ డాలర్లకు చేరాయి. 2014-15లో భారత ప్రభుత్వం పెట్టుకున్న 340 బిలియన్‌ డాలర్ల ఎగుమతులను చేరలేక 310.5 బిలియన్‌ డాలర్లతో సరిపెట్టుకుంది.
మీ స్నేహితులకు రికమెండ్ చెయ్యండి